Ir-Regolament tal-Kunsill (KE) Nru 1671/2000
tal-20 ta' Lulju 2000
li jemenda r-Regolament (KEE) Nru 918/83 fir-rigward ta' deroga temporanja għall-importazzjonjiet tal-birra ħielsa mid-dazju fil-Finlandja
IL-KUNSILL TA' L-UNJONI EWROPEA
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 26 tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew [1],
Wara li kkunsidra l-Opinjoni tal-Kunsill Ekonomiku u Soċjali [2],
Billi:
(1) L-Artikolu 26 tad-Direttiva tal-Kunsill 92/12/KEE tal-25 ta' Frar 1992 dwar l-arranġamenti ġenerali għall-prodotti suġġetti għat-taxxa tas-sisa u fuq il-pussess, il-moviment u l-monitoraġġ ta' dawk il-prodotti [3], jagħti lill-Finlandja d-dritt li żżomm limitu kwantitattiv għall-akkwist ta' birra minn Stati Membri oħra ta' 15-il-litru, kif stabbilit fl-Att ta' Adeżjoni ta' l-Awstrija, il-Finlandja u l-Isvezja, li huwa eżenti minn taxxi Finlandiżi.
(2) Il-Finlandja għandha tieħu miżuri sabiex tiżgura li l-importazzjonijiet tal-birra minn pajjiżi terzi ma' jitħallewx taħt kundizzjonijiet aktar favorevoli minn importazzjonijiet ta' dan it-tip minn Stati Membri oħra.
(3) Billi l-Artikolu 45 tar-Regolament tal-Kunsill (KEE) Nru 918/83, tat-28 ta' Marzu 1983 li jistabbilixxi sistema Komunitarja ta' ħelsien mid-dazju tad-dwana [4], jipprovdi li l-oġġetti li jkunu jinsabu fil-bagalji personali ta' vjaġġaturi li jkunu ġejjin minn pajjiżi terzi għandhom ikunu ammessi ħielsa mid-dazji fuq l-importazzjoni, dment li mportazzjonijiet ta' dan it-tip ikunu ta' natura mhux kummerċjali.
(4) Skond l-Artikolu 47 tar-Regolament (KEE) Nru 918/83, il-valur totali tal-birra ammissibbli ħielsa mid-dazji ta' l-importazzjoni ma' tistax teċċedi 175 EUR kull vjaġġatur. Skond l-Artikolu 47(2) tiegħu, l-Istati Membri jistgħu inaqqsu dan l-ammont għal 90 EUR għall-vjaġġaturi taħt il-15-il sena.
(5) Il-Finlandja talbet deroga minn dawn il-valuri u talbet sabiex tapplika limitazzjoni kwantitativa għall-importazzjonijiet ta' birra ħielsa mid-dazju minn pajjiżi terzi.
(6) Limitu ta' mhux anqas minn 6 litri ta' birra jidher xieraq, meta wieħed jikkunsidra l-pożizzjoni ġeografika tal-Finlandja u d-diffikultajiet ekonomiċi tal-bejjiegħa bl-imnut Finlandiżi li jinsabu fir-reġjuni tal-fruntiera u t-telf konsiderevoli ta' dħul kawżat miż-żieda fl-importazzjoni ta' birra ħielsa mid-dazju minn pajjiżi terzi.
(7) Hemm bżonn li jiġi stabbilit limitu ta' żmien għal din id-deroga sabiex jiġi żgurat it-trattament ugwali tal-vjaġġaturi mal-Komunità kollha wara perjodu ta' transizzjoni.
(8) Huwa xieraq li din id-deroga tinżamm għal sentejn aktar mir-restrizzjoni għall-birra mportata fil-Finlandja minn Stati Membri oħra, sabiex kummerċ bl-imnut Finlandiż jitħalla jadatta ruħu għas-sitwazzjoni l-ġdida,
ADOTTA DAN IR-REGOLAMENT:
Artikolu 1
L-Artikolu li ġej għandu jiddaħal fir-Regolament (KEE) Nru 918/83:
"L-Artikolu 47b
Permezz ta' deroga minn dawn il-valuri mniżżla fl-Artikolu 47, il-Finlandja għandha tiġi awtorizzata sal-31 ta' Diċembru 2005 li tapplika limitu kwantitativ ta' mhux anqas minn 6 litri għall-importazzjonijiet ta' birra ħielsa mid-dazju."
Artikolu 2
Dan ir-Regolament għandu jidħol fis-seħħ fl-1 ta' Novembru 2000.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-20 ta' Lulju 2000.